Vrou op filmstel doodgeskiet toe Alec Baldwin kammawapen vuurDie skietvoorval waarby die akteur Alec Baldwin betrokke was, het op die stel van die rolprent “Rust” gebeur. (Foto: Angela Weiss/AFP) Die Amerikaanse akteur Alec Baldwin het ŉ kammawapen afgevuur wat ŉ kinematograaf gedood en ŉ regisseur op ŉ rolprentstel in Nieu-Mexiko gewond het. Die voorval het Donderdag op die stel van Rust in die Amerikaanse deelstaat Nieu-Mexiko gebeur waar Baldwin die hoofrol in ŉ 19de eeuse Western vertolk. Halyna Hutchins en Joel Souza “is geskiet toe ŉ kammawapen deur Alec Baldwin afgevuur is,” het die sheriff van Santa Fe in ŉ verklaring gesê. Hutchins (42) is met ŉ helikopter na ŉ hospitaal gevlieg, maar het aan haar wonde beswyk, terwyl Souza (48) met ŉ ambulans vervoer is en steeds behandel word. “Speurders het mnr. Baldwin ondervra,” het Juan Rios, ŉ woordvoerder van die sheriff se kantoor in Santa Fe, gesê. “Hy het verklarings afgelê en hul vrae beantwoord. Hy het vrywillig ingekom en het die gebou verlaat nadat hy sy onderhoude afgehandel het. Geen aanklagte is aanhangig gemaak nie en geen inhegtenisnemings is gedoen nie.” Die Santa Fe New Mexican het foto’s van ŉ uiters bekommerde Baldwin gepubliseer wat glo ná die tragedie in die parkeerterrein van die filmstel geneem is. Die koerant berig sy verslaggewer het die akteur in trane gesien nadat ondersoekers hom ondervra het. ŉ Woordvoerder van die produksie het aan The Hollywood Reporter gesê die ongeluk het met ŉ kammawapen wat met loskruitpatrone gelaai was, gebeur. Die voorval het by die Bonanza Creek Ranch plaasgevind, ŉ venue wat gewild is by Hollywood-rolprentmakers. Rolprentstelle het gewoonlik streng reëls oor die gebruik van fopwapens, maar ongelukke gebeur. In een van die bekendste voorvalle is Brandon Lee, seun van die gevegskunslegende Bruce Lee, tydens die verfilming van The Crow dood toe hy geskiet is deur ŉ wapen wat veronderstel was om loskruit te skiet. Baldwin is medevervaardiger van die rolprent en speel die rol van Harland Rust, ŉ voëlvryverklaarde, oftewel outlaw, wie se kleinseun aan moord skuldig bevind word. Die twee slaan saam op die vlug wanneer die seun gevonnis word om gehang te word. Die 63-jarige het vroeër Donderdag ŉ foto op Instagram gedeel, oënskynlik op die rolprentstel, waarin hy in ŉ periode-uitrusting geklee is met kammabloed op sy hemp. ŉ Gesamentlike verklaring deur John Lindley en Rebecca Rhine van die Internasionale Gilde van Kinematograwe, het die nuus oor Hutchins se dood as “verwoestend” bestempel. “Die besonderhede is in hierdie stadium onduidelik, maar ons probeer meer uitvind en ons steun ŉ omvattende ondersoek na die tragiese gebeurtenis. Dit is ŉ geweldige verlies en ons rou oor die dood van ŉ lid van ons gilde se familie,” het Variety berig. Baldwin is sedert die 1980’s ŉ bekende gesig op TV en in rolprente. Hy het rolle vertolk in verskeie bekende rolprente, waaronder The Hunt for Red October en twee flieks van die Mission: Impossible-franchise. Hy het ook stemwerk gedoen in treffers soos The Boss Baby. Hy het talle nuwe ondersteuners gekry vir sy uitbeelding van Donald Trump op Saturday Night Live, ŉ karakter wat die oudpresident geïrriteer het, maar aan Baldwin ŉ Emmy besorg het. Akteurs soos Jensen Ackles (Supernaturals) en Travis Fimmel, bekend vir sy rol as Ragnar Lothbrok in Vikings, vertolk ook rolle in Rust. Die Bonanza Creek Ranch, waar Donderdag se voorval gebeur het, was al gasheer vir produksies soos Hostiles, Cowboys & Aliens, Appaloosa”en Longmire.